REGLUGERÐ

**um leyfi til reksturs báta í farþegaflutningum.**

1. KAFLI

**Almenn ákvæði.**

1. gr.

*Gildissvið.*

Reglugerð þessi gildir um starfrækslu farþegabáta og annarrar leyfisskyldrar starfsemi í atvinnuskyni, óháð þjóðerni, samkvæmt 3. gr þessarar reglugerðar sem starfrækt er innan íslenskrar lögsögu á sjó, ám eða vötnum.

Reglugerð þessi gildir einnig um íslenska farþegabáta sem sigla út fyrir íslenska lögsögu.

Reglugerð þessi gildir ekki um áætlunarsiglingar eða frístundafiskiskip skv. reglugerð nr. 1005/2010.

2. gr.

*Skilgreiningar.*

Í reglugerð þessari er merking eftirfarandi hugtaka sem hér segir:

1. *Farþegabátur* er hvert fljótandi far, skráð sem farþegabátur, undir 24 metrum að skráningarlengd, sem hefur heimild til að flytja að hámarki 12 farþega til og frá landinu, milli hafna innan lands og utan.
2. *Farþegaskip* er hvert það skip, sem hefur heimild til þess að flytja fleiri en 12 farþega eða er 24 metrar að skráningarlengd eða lengra.
3. *Farþegi* eru allir um borð, eins árs að aldri eða eldri, sem eru á bát og eru ekki skipverjar.
4. *Míla* er 1852 metrar.
5. *Skipverji* er hver maður sem sinnir tilteknu hlutverki um borð.
6. *Áætlunarsiglingar* eru fyrirfram skipulagðar siglingar milli viðkomustaða eða endastöðva farnar á ákveðnum tímum í þeim tilgangi að flytja farþega milli staða.
7. *Farþegaflutningar* er allur flutningur farþega..
8. *Bátaleiga* er hverskonar leiga á bátum án áhafnar til almennings til eigin nota í tómstundaskyni. Almenningur sem ferðast með leigðum bát teljast til farþega eða skipverja eftir því sem við á.
9. *Siglinganámskeið* er starfsemi ætluð til þessa að þjálfa og kenna siglingu báta og meðferð þeirra til dæmis, starfræksla barna- og unglingastarfs. Þátttakendur í siglinganámskeiðum teljast vera farþegar samkvæmt þessari reglugerð. Leiðbeinendur teljast til skipverja.
10. *Notkun í atvinnuskyni* merkir farþegaflutningar gegn endurgjaldi, eða að öðru leyti sem liður í starfsemi leyfishafa, þar sem farþeginn er ekki tengdur rekstri aðilans sem sér um flutninginn.
11. *Flúðasiglingar* eru siglingar með óvélknúnu fari á ám óháð fjölda farþega. Þátttakendur í flúðasiglingum teljast vera farþegar. Fararstjórar teljast til skipverja.
12. *Bátur* er sérhvert fljótandi far í starfsemi sem fellur undir þessa reglugerð. Svifnökkvar teljast bátar samkvæmt þessari reglugerð.
13. *Strandsigling* er sigling með ströndum innan STK/A1 fjarskiptasviðs
14. *Takmarkað farsvið* er afmarkað hafsvæði nánar skilgreint af Samgöngustofu. Hafsvæðið skal vera nærri þeim stað þaðan sem mögulegt er að hefja skipulagða leit með stuttum fyrirvara og skal afmarka leitarsvæðið við hafsvæði innan fjarða og flóa þar sem líklegt þykir að leit á sjó að mönnum í sjávarháska í dagsbirtu beri árangur innan einnar klukkustundar frá því að skipulögð leit hefst. Við ákvörðun um staðsetningu og afmörkun hafsvæða sem teljast takmarkað farsvið skal auk þess taka mið af skilyrðum til fjarskipta.

3. gr.

*Starfsleyfisskyld starfsemi.*

Eftirtalin atvinnustarfsemi er háð sérstöku starfsleyfi frá Samgögnustofu að uppfylltum ákvæðum II. kafla:

1. Rekstur farþegabáta,
2. Starfræksla siglinganámskeiða og barna- og unglingastarfs með bátum,
3. Leiga á bátum til almennings til eigin nota,
4. Flúðasiglingar á ám undir stjórn leiðsögumanna.
5. Önnur starfsemi, að ákvörðun Samgöngustofu, þar sem farþegar eru fluttir með bátum í atvinnuskyni.

Skilyrði þess að starfsemi falli undir 5. tl. þessa ákvæðis er að um sé að ræða flutning farþega með bátum í atvinnuskyni, starfsemin verði ekki felld undir önnur lög eða reglur og að öryggissjónarmið mæli með því að umrædd starfsemi sé leyfisskyld. Slík starfsemi skal uppfylla reglugerð þessa. Samgöngustofa ákveður hvaða þætti viðaukans við þessa reglugerð slík starfsemi skal uppfylla.

4. gr.

*Starfsleyfi.*

Hver sá sem rekur starfssemi sem fellur undir 3. gr. þessarar reglugerðar skal hafa til þess starfsleyfi gefið út af Samgöngustofu.

Skilyrði leyfis skv. 1. mgr. er að Samgöngustofa hafi samþykkt öryggisstjórnunarkerfi leyfishafans og að ákvæðum reglugerðarinnar séu að öðru leyti uppfyllt. Umsækjandi leyfis skal leggja fram staðfestingu á að keypt hafi verið ábyrgðartrygging frá vátryggingarfélagi sem tryggir farþega og skipverja meðan á siglingu stendur sbr. 5. gr. Samgöngustofu er heimilt að setja önnur sérstök skilyrði fyrir útgáfu leyfisins í því skyni að auka öryggi báta, starfsfólks og farþega. Slík skilyrði skulu kynnt útgerð með skriflegum og rökstuddum hætti.

Starfsleyfi má veita einstaklingum eða lögaðilum, hvort sem eru fyrirtæki, félög eða stofnanir. Ef leyfishafi er lögaðili skal starfa hjá honum forsvarsmaður sem ber ábyrgð á rekstrinum. Leyfishafi skal hafa starfsleyfi sýnilegt á starfsstöð sinni.

5. gr.

*Vátrygging.*

Rekstraraðila er skylt að bæta tjón er hlýst af því að farþegi eða skipverji lætur lífið eða slasast meðan á ferð stendur ef tjónið má rekja til yfirsjónar eða vanrækslu rekstraraðilans sjálfs eða einhvers manns sem hann ber ábyrgð á.

Lækka má fébótaábyrgð rekstraraðila eða fella hana niður ef það er sannað að tjónþoli hafi með yfirsjónum eða vanrækslu átt einhverja sök á tjóninu.

Rekstraraðila er skylt að kaupa vátryggingu hjá tryggingafélagi með starfsleyfi hér á landi gegn tjóni sem hann ber ábyrgð á samkvæmt þessari grein.

6. gr.

*Útgáfa starfsleyfis.*

Samgöngustofa gefur út starfsleyfi þegar sýnt hefur verið að fullnægt er skilyrðum reglugerðar þessarar.

Í starfsleyfi skal koma fram, eftir því sem við á:

1. Lýsing á starfseminni.
2. Starfssvæði leyfishafa eða farsvið báta.
3. Leyfilegan farþegafjölda eða fjölda þátttakenda.
4. Hámarkstímalengd hverrar ferðar.
5. Mönnun báta sem og kröfur til leiðbeinanda samkvæmt samþykktu öryggisstjórnunarkerfi.
6. Gildistími leyfis.
7. Tilvísun í samþykkt öryggisstjórnunarkerfi.

Starfsleyfi skulu gefin út til allt að fimm ára í senn. Áður en leyfi er gefið út skal Samgöngustofa að beiðni starfsleyfishafa framkvæma heildarúttekt á allri starfsemi hins leyfisskylda aðila, þar með talið á öryggisstjórnunarkerfi leyfishafa sbr. 8. gr. Á gildistíma leyfisins fer fram að minnsta kosti ein heildarúttekt að auki.

Ef heildarúttekt á starfseminni sýnir að einhverjum atriðum sé ábótavant, eða að Samgöngustofa telur vafa leika á einhverjum atriðum starfseminnar, getur Samgöngustofa gefið út leyfi til skemmri tíma en fimm ára í senn. Samgöngustofa getur einnig ákveðið að framkvæma fleiri úttektir á starfseminni.

Samgöngustofa getur einnig ákveðið að framkvæma fleiri úttektir ef slys, ábendingar eða eitthvað annað gefa tilefni til.

Um gjald fyrir útgáfu starfsleyfis og framkvæmd úttekta fer samkvæmt gjaldskrá Samgöngustofu.

2. KAFLI

**Almennar skyldur starfsleyfishafa.**

7. gr.

*Samþykki báta.*

Bátar, sem notaðir eru í starfsemi skv. 3. gr. þessarar reglugerðar, skulu samþykktir af Samgöngustofu samkvæmt viðeigandi reglum sbr. töflu í viðauka I við þessa reglugerð með hliðsjón af fyrirhugaðri notkun.

8. gr.

*Öryggisstjórnunarkerfi.*

Starfsleyfishafar skulu koma sér upp öryggisstjórnunarkerfi í samræmi við leiðbeiningar Samgöngustofu sem tekur til hinnar leyfisskyldu starfsemi samkvæmt þessari reglugerð. Starfsleyfishafi ber ábyrgð á því að öryggisstjórnunarkerfinu sé fylgt eftir.

Í öryggisstjórnunarkerfi skal felast nákvæm áætlun um hvernig best má stuðla að öryggi farþega og annarra sem nota báta og önnur fljótandi för starfsleyfishafa.

Öryggisstjórnunarkerfið skal vera í samræmi við umfang starfseminnar en að lágmarki innihalda:

1. Lýsingu á starfseminni, þar með talið skiptingu hlutverka og ábyrgð.
2. Öryggisstefnu starfsleyfishafa.
3. Lýsingu á því svæði þar sem starfsemin fer fram, séstakar takmarkanir og rekstrarskilyrði.
4. Lýsingu á áhættuþáttum gagnvart starfsfólki og farþegum og ráðstafanir til að lágmarka þá áhættuþætti.
5. Lýsingu á þjálfun og hæfniskröfum starfsfólks í samræmi við starfssvið.
6. Kynning á öryggisþáttum gagnvart farþegum eða leigutökum sbr. 9. gr.
7. Kerfi til að skrá niður og tilkynna slys og alvarleg atvik og lýsing á ráðstöfunum til að koma í veg fyrir að slys endurtaki sig.
8. Skrá yfir báta sem notaðir eru í rekstrinum ásamt lýsingu á bátunum auk tæknilegra upplýsinga um hönnun og búnað.
9. Verklag starfsleyfishafa um reglubundið eftirlit og viðhald báta, búnaðar og aðstöðu og skráningu þess.
10. Neyðaráætlun, þar með talið áætlun um reglulegar æfingar.
11. Mönnun farþegabáta eða fjölda starfsmanna sem fara með í ferð, efir því sem við á. Um mönnun farþegabáta fer samkvæmt lögum nr. 76/2001.
12. Leyfilegur hámarksfjöldi farþega eða þátttakenda.
13. Lýsing á samskiptamáta (fjarskipti).
14. Útbúnaður farþega og áhafnar með hliðsjón af starfseminni.
15. Lýsing á framkvæmd innri úttekta til að staðfesta að öryggisstjórnarkerfinu sé fylgt eftir og öðrum kröfum sem um starfsemina gilda.

Öryggisstjórnunarkerfið skal, eftir því sem við á innihalda teikningu af fyrirkomulagi öryggis- og eldvarnarbúnaði.

Útgerðir skulu framkvæma innri úttekt á öryggisstjórnunarkerfi sínu eigi sjaldna en árlega. Samgöngustofa getur hvenær sem er farið fram á gögn sem sýna að slík innri úttekt hafi farið fram.

Öryggisstjórnunarkerfið skal samþykkt af Samgöngustofu og er það skilyrði starfsleyfis. Útfærsla þess skal sniðin að stærð og umfangi starfseminnar.

Verði breytingar á starfseminni ber starfsleyfishafa að gera viðeigandi breytingar á öryggisstjórnunarkerfi og tilkynna það Samgöngustofu.

Um úttekt á öryggisstjórnunarkerfinu fer samkvæmt 6. gr.

9. gr.

*Kynning á öryggisþáttum.*

Útgerðinni ber að sjá til þess að farþegum sé gerð grein fyrir öryggisatriðum siglingarinnar fyrir brottför. Kynningin skal taka mið af hvers konar siglingu um er að ræða með vísan í samþykkt öryggisstjórnunarkerfi. Skal kynningin að lágmarki innihalda upplýsingar um:

1. Notkun björgunar- og öryggisbúnaðar.
2. Nauðsynlegar aðgerðir sem farþegar skulu grípa til í neyðartilvikum.
3. Sérstakar aðstæður sem geta komið upp í hverri ferð.
4. Almennar leiðbeiningar um hvernig rétt sé að bera sig að við siglingu.

10. gr.

*Gerð og búnaður.*

Skilyrði leyfis skv. 4. og 6. grein er að bátar uppfylli lög, reglur og alþjóðasamninga sem til þeirra taka. Samgöngustofa samþykkir þó báta með tilliti til gerðar og búnaðar samkvæmt því sem fram kemur í töflum í viðauka við reglugerð þessa með hliðsjón af fyrirhugaðri notkun.

Samgöngustofu er heimilt að samþykkja annarskonar gerð og búnað að því tilskildu að útgerð hafi hafi sýnt fram á að slíkt tryggi að minnsta kosti jafn gott öryggisstig og gildandi kröfur.

Samgöngustofa getur veitt undanþágu frá kröfum sem gerðar eru til báta að því marki sem heimilt er í viðeigandi reglum. Slík undanþága verður aðeins veitt hafi umsækjandi sýnt fram á með áhættumati, prófunum eða öðru að búnaður, efni, tæki, verklagsreglur eða annað, tryggi að minnsta kosti jafngilt öryggisstig og viðeigandi kröfum er ætlað að tryggja.

11. gr.

*Skoðun, skráning og merking.*

Bátar sem notaðir eru í leyfisskyldum rekstri skulu merktir, skráðir og sæta skoðun skv. því sem fram kemur í töflu II. í viðauka við reglugerð þessa. Skráningskyldir bátar í samræmi við töflu II, skulu skoðaðir af viðurkenndum skoðunaraðilum eins og þeir eru skilgreindir í reglurgerð nr. 1017/2003.

12. gr.

*Farsvið og aðbúnaður.*

Farþegabátum skal úthlutað farsviði í samræmi við töflu III í viðauka við reglugerð þessa. Farþegabátar í strandsiglingnum skulu vera að lágmarki 12 metrar að skráningalengd og farþegabátar í úthafssiglingnu að minnsta kosti 15 metrar að skráningalengd. Fyrir farþegabáta í siglingum á ám og vötnum og aðra leyfisskylda starfsemi skal farsvið og aðbúnaður tilgreint í öryggistjórnunarkerfinu með hliðsjón af umfangi starfseminnar.

3. KAFLI

**Ýmis ákvæði.**

13. gr.

*Eftirlit.*

Samgöngustofa skal hafa eftirlit með því að ákvæðum reglugerðarinnar sé fylgt. sbr. 6. gr. laga nr. 119/2012.

Samgöngustofa getur athugað svo oft sem þurfa þykir hvort starfsemi leyfishafa er í samræmi við ákvæði þessarar reglugerðar, t.d. með skyndiskoðun.

14. gr.

*Niðurfelling leyfis og önnur úrræði.*

Samgöngustofu er heimilt að fella niður leyfi starfleyfisskyldrar starfsemi ef starfsemi fullnægir ekki lengur skilyrðum reglugerðarinnar eða brýtur á annan hátt gegn ákvæðum reglugerðarinnar.

Áður en leyfi er fellt niður skv. 1. mgr. skal Samgöngustofa senda leyfishafa skriflega viðvörun um niðurfellingu leyfis þar sem koma skal fram tilefni niðurfellingar. Veita skal leyfishafa hæfilegan frest til að bæta úr annmörkum.

Ef brot á skilyrðum leyfis eru sérstaklega alvarleg getur Samgöngustofa fellt brott leyfi þegar í stað.

Komi til endanlegrar niðurfellingar leyfis skal Samgöngustofa senda leyfishafa skriflega tilkynningu þess efnis og um frá hvaða tíma leyfi telst niður fallið.

Leyfishafa sem sviptur er leyfi skal skila starfsleyfi til Samgöngustofu án tafar eftir að tilkynning skv. 3. mgr. berst.

15. gr.

*Stjórnsýslukæra.*

Ákvörðunum Samgöngustofu samkvæmt þessari reglugerð sæta kæru til ráðherra. Um málsmeðferð fer eftir ákvæðum stjórnsýslulaga nr. 37/1993.

16. gr.

*Lagastoð og gildistaka.*

Reglugerð þessi, sem sett er samkvæmt 3. og 5. mgr. 1. gr. laga um eftirlit með skipum, nr. 47/2003, með síðari breytingum, og öðlast þegar gildi en kemur til framkvæmda 12 mánuðum eftir birtingu. Á sama tíma falla brott reglur nr. 661/1996 um smíði báta styttri en 6 metrar.

**Viðauki**

Tæknilegar kröfur til báta í leyfisskyldri starfsemi

Tafla I

Lágmarkskröfur um gerð, búnað, farsvið og aðbúnað báta í leyfisskyldri starfsemi.

|  |  |  |  |  |  |  |  |
| --- | --- | --- | --- | --- | --- | --- | --- |
| **Rekstur** | **Smíði bols, yfirbygginga og rafbúnaðar** | **Vélbúnaður** | **Öryggisbúnaður** | **Eldvarnar- og slökkvibúnaður** | **Fjarskipti** | **Farsvið** | **Aðbúnaður** |
| **Farþegabátur** | Bátar skulu uppfylla einhverjar eftirtalna regla í heild sinni miðað við stærð og smíðaár skips.  Eitthvað af eftirtöldu miðað við stærð og smíðaár skips:  1. Reglur um smíði og búnað báta með mestu lengd allt að 15 metrum nr. 592/1994, með síðari breytingum (Norðurlandareglur) fyrir vinnubáta (úthafssigling) eða skemmtibáta (önnur farsvið).  2. Reglugerð um hönnun og framleiðslu skemmtibáta og einmenningsfara nr. 130/2016 ásamt viðeigandi stöðlum, með síðari breytingum.  3. Reglugerð nr. 666/2001 með síðari breytingum.  .  4. Reglur um raforku og raflagnir, nr. 28/1977.  5. Reglur sem að mati Samgöngustofu teljast fullnægjandi s.s. reglur um smíði tréskipa nr. 260/1947 reglur um smíði skarsúðaðra tréskipa nr. 59/1960, reglur um smíði fiskiskipa úr stáli allt að 50 m að lengd nr. 327/1977 eða viðeigandi reglur viðurkenndra flokkunarfélaga. | Bátar skulu uppfylla einhverjar eftirtalna regla í heild sinni miðað við stærð og smíðaár skips.  1. Reglur um smíði og búnað báta með mestu lengd allt að 15 metrum nr. 592/1994, með síðari breytingum (Norðurlandareglur) fyrir vinnubáta (úthafssigling) eða skemmtibáta (önnur farsvið).  2. Reglugerð um hönnun og framleiðslu skemmtibáta og einmenningsfara nr. 130/2016, ásamt viðeigandi stöðlum með síðari breytingum.  3. Reglugerð nr. 666/2001 með síðari breytingum.  4. Reglur sem að mati Samgöngustofu teljast fullnægjandi s.s. reglur um þar með taldar viðeigandi reglur viðurkenndra flokkunarfélaga.  Til viðbótar skulu skip allt að 15 m að mestu lengd uppfylla kröfur um:   * Austurkerfi (lagnir og dælur) skulu vera í samræmi við kröfur fyrir vinnubáta í Norðurlandareglum.   Til viðbótar skulu skip yfir 15 m að mestu lengd uppfylla kröfur um:   * Austurkerfi (lagnir og dælur) skulu vera í samræmi við kröfur í reglum um eldvarnir í fiskiskipum nr. 260/1969. | Kröfur samkvæmt reglum nr. 189/1994 um björgunar- og öryggisbúnað íslenskra skipa með síðari breytingum fyrir fiskiskip.  Farþegabátar skulu vera með losunarbúnað þar sem unnt er að losa gúmmíbjörgunarbátana frá skipinu með einu handtaki á staðnum. Ennfremur skulu gúmmíbjörgunarbátarnir vera tengdir losunarbúnaði sem losar þá frá skipinu fyrir áhrif sjávar.  Tryggja skal virkni búnaðarins gagnvart sjósetningu gúmmíbjörgunarbáts þó skipið hafi allt að 10° stafnhalla á hvorn veginn og allt að 20° slagsíðu til hvorrar hliðar. | Skip allt að 15 m að mestu lengd skulu búin eldvarnar- og slökkvibúnaði samkvæmt reglum um smíði og búnað vinnubáta með mestu lengd allt að 15 metrum nr. 592/1994, með síðari breytingum (Norðurlandareglur). Búnaður skal uppfylla kröfurnar sem mælt er fyrir um í reglunum eða samkvæmt reglugerð nr. 130/2016.  Skip yfir 15 m að mestu lengd skulu uppfylla kröfur í reglum um eldvarnir í fiskiskipum nr. 260/1969. | Kröfur samkvæmt reglugerð nr. 53/2000 um fjarskiptabúnað og fjarskipti íslenskra skipa, með síðari breytingum.  Farþegabátar skulu búnir sjálfvirku auðkenniskerfi (AIS) sem uppfyllir staðla sem unnir eru á vegum Alþjóðasiglingamálastofnunarinnar, sbr. reglugerð um vaktstöð siglinga nr. 80/2013. | Sjá töflu 3 | Sjá töflu 3 |
| **Siglinganámskeið á vöktuðu afmörkuðu svæði** | Vélknúnir bátar, þar með talið eftirlitsbátar skulu uppfylla eitthvað af eftirtöldu:  1. Reglur um smíði og búnað báta með mestu lengd allt að 15 metrum nr. 592/1994, með síðari breytingum (Norðurlandareglur).  2. Reglugerð um hönnun og framleiðslu skemmtibáta og einmenningsfara nr. 130/2016, með síðari breytingum.  3. Reglur sem að mati Samgöngustofu teljast fullnægjandi þar með taldar viðeigandi reglur viðurkenndra flokkunarfélaga. | Skal vera í samræmi við dálk 2 í þessari töflu. | Bátar skulu búnir í samræmi við notun og starfsemina (s.s. farsvið og tímalengd) og skal það tilgreint í öryggisstjórnunarkerfinu. Þó skulu bátar að lágmarki búnir eftirfarandi búnaði:  Björgunarvestum fyrir alla um borð, austurtrog, árar.  Eftirlitsbátar skulu auk þess búnir: | **Vélknúnir:**  Ákvæði reglugerðar nr. 592/1994 um smíði og búnað báta með mestu lengd allt að 15 metrum með síðari breytingum sem varða skemmtibáta, kafla S-14. | Útgerð skal tryggja að leiðbeinendur siglinganámskeiðs geti haft samband sín á milli og, ef við á, við aðra skipaumferð.  Í öryggisstjórnunarkerfi skal gerð grein fyrir hvernig fjarskiptum er háttað. | Samgöngustofa úthlutar bátum farsviði með hliðsjón af öryggisstjórnunarkerfi. | Á ekki við |
| **Óvélknúnir bátar (s.s. kanó, kayak, litlir seglbátar)**  skulu uppfylla reglur eða staðla sem að mati Samgöngustofu teljast fullnægjandi. |  | - Þrjú rauð handblys.  - Vatnshelt vasaljós.  - Sjúkrakassi.  - Legufæri, austurbúnaður og handslökkvitæki samkvæmt reglum um smíði og búnað  báta með mesta lengd allt að 15 m nr. 592/1994, með síðari breytingum. |  |
| Fyrir siglinganámsskeið sem ekki eru á afmörkuðu svæði, skal miða við þær kröfur sem gilda um farþegabáta. | | | | | | | |
|  |  |  |  |  |  |  |  |
| **Bátaleiga** | Vélknúnir bátar skulu uppfylla eitthvað af eftirtöldu:  1. Reglur um smíði og búnað báta með mestu lengd allt að 15 metrum nr. 592/1994, með síðari breytingum (Norðurlandareglur).  2. Reglugerð um hönnun og framleiðslu skemmtibáta og einmenningsfara nr. 130/2016, með síðari breytingum.  3. Reglur sem að mati Samgöngustofu teljast fullnægjandi , þar með taldar viðeigandi reglur viðurkenndra flokkunarfélaga.  **Óvélknúnir bátar (s.s. kanó, kayak, litlir seglbátar)**  skulu uppfylla reglur eða staðla sem að mati Samgöngustofu teljast fullnægjandi með hliðsjón af notkun. | Skal vera í samræmi við dálk 2 í þessari töflu. | Vélknúnir bátar skulu uppfylla kröfur samkvæmt  reglugerð um björgunar- og öryggisbúnað skemmtibáta nr. 377/2007.  Óvélknúnir bátar skulu búnir í samræmi við notun og starfsemina (s.s. farsvið og tímalengd) og skal það tilgreint í öryggisstjórnunarkerfinu. Þó skulu bátar að lágmarki búnir eftirfarandi búnaði:  Björgunarvestum fyrir alla um borð, austurtrog, árar. | Vélknúnir bátar skulu uppfylla kröfur samkvæmt  reglugerð um björgunar- og öryggisbúnað skemmtibáta nr. 377/2007.  Ekki krafa | Vélknúnir bátar skulu uppfylla kröfur samkvæmt  reglugerð um björgunar- og öryggisbúnað skemmtibáta nr. 377/2007.  Í öryggisstjórnunarkerfi skal gerð grein fyrir hvernig fjarskiptum er háttað með hliðsjón af notkun. | Samgöngustofa úthlutar farsviði samkvæmt  reglugerð um björgunar- og öryggisbúnað skemmtibáta nr. 377/2007.  Lýsa skal starfssvæði í öryggisstjórnunar kerfi | Sambærilegar kröfur og hvað varðar farþegabáta sbr. tafla III.  Ekki krafa. |
| **Flúðasigling** | Samþykki er veitt með tilliti til smíði, öryggisbúnaðar og starfssvæðis.  Við veitingu samþykkis skal Samgöngustofa líta til staðla sem gilda um bátana með tilliti til notkunar. |  | Bátar í flúðasiglingum skulu búnir viðurkenndum öryggisbúnaði sem tryggir öryggi farþega eins og kostur er.  Fyrirkomulagi öryggisbúnaðar skal lýsa í öryggisstjórnunarkerfi. | Ekki krafa | Útgerð skal tryggja að leiðsögumenn geti haft samband sín á milli. Gera skal grein fyrir fjarskipamáta í öryggisstjórnunarkerfi. | Lýsa skal starfssvæði í öryggisstjórnunarkerfi | Ekki krafa |

Tafla II.

Kröfur um skoðun, skráningu og merkingu báta í leyfisskyldri starfsemi

|  |  |  |  |
| --- | --- | --- | --- |
| **Rekstur** | **Skoðun eftirlitsaðila** | **Skráning** | **Merking** |
| Farþegabátur | Farþegabátar sæta skoðun skv. 14. gr. reglugerðar nr. 1017/2003 | Allir farþegabátar, óháð stærð, skulu skráðir á aðalskipaskrá sem farþegabátar. | Farþegabátar skulu merktir nafni og skipaskrárnúmeri í samræmi fyrir fyrirmæli reglna nr. 493/1986 um merkingu skipa. |
| Siglinganámskeið  **á vöktuðu afmörkuðu svæði** | Vélknúnir bátar, þar með talið eftirlitsbátar sem notaðir eru á siglinganámskeiðum skulu sæta skoðunum skv. 14.gr. reglugerðar nr. 1017/2003.  Óvélknúnir bátar (s.s. kanó, kayak, litlir seglbátar) skulu skoðaðir samhliða úttekt á starfseminni.. Ef skráningarlengd er 6 m eða lengri, skal báturinn skoðaður í samræmi við 14. gr. rg. 1017/2003. | Vélknúnir bátar, þar með talið eftirlitsbátar sem notaðir eru á siglinganámskeiðum skulu skráðir á skipaskrá.    Óvélknúnir bátar (s.s. kanó, kayak, litlir seglbátar) skulu tilgreindir í öryggisstjórnunarkerfi. Ef skráningarlengd er 6 m eða lengri, skal báturinn skráður á skipaskrá. | Skráðir bátar skulu merktir nafni og skipaskrárnúmeri í samræmi við fyrirmæli reglna nr. 493/1986 um merkingu skipa. |
| Bátaleiga | Bátar til leigu 6 m og lengri skulu skoðaðir í samræmi við 16.gr. reglugerðar nr. 1017/2003 um skoðanir á skipum og búnaði þeirra með síðari breytingum.  Bátar allt að 6 m að lengd, skulu skoðaðir samhliða úttekt á starfseminni. | Bátar 6 m og lengri skulu skráðir á aðalskipaskrá sem skemmtibátar.  Aðrir bátar skulu tilgreindir í öryggisstjórnunarkerfi. | Skráðir bátar til leigu skulu merktir nafni og skipaskrárnúmeri í samræmi fyrir fyrirmæli reglna nr. 493/1986 um merkingu skipa. |
| Flúðasigling | Bátar skulu skoðaðir samhliða úttekt á starfseminni. | Bátar skulu tilgreindir í öryggistjórnunarkerfinu. | Ekki krafa |

Tafla III

Farsvið og aðbúnaður farþegabáta

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | I | II | III | IV | V | VI | VII | VIII | VII | VII |
| Farsvið  Skv. rg. nr.  377/2007 | Úthafs-  Sigling, bátar lengri en 15 m | Strand-  Sigling, bátar lengri en 12 m | Strand-  sigling | Strand-  sigling | Strand-  sigling | Takmarkað  farsvið | Takmarkað  farsvið | Takmarkað  farsvið | Takmarkað  farsvið | Takmarkað  farsvið  RIB og  sambærilegt |
| Lengd  Ferðar | Ótakm. | > 14 klst.[[1]](#footnote-1) | < 14 klst. | < 8 klst. | < 4 klst | < 14 klst. | < 8 klst. | < 4 klst. | < 2 klst. | < 2 klst. |
| Leyfilegir  hönnunarfl.  skv. rg. nr. 130/2016  (lágmarkskröfur) | A  Þilfars | A, B  Þilfars | A, B  Þilfars | A, B  Þilfars | A, B  Þilfars/opinn | B  Opnir[[2]](#footnote-2) | B  Opnir1 | B  Opnir1 | C  Opnir[[3]](#footnote-3) | C  Opnir2 |
| Norðurlanda-reglur eða sambærilegar  reglur (lágmarkskröfur) | Þilfars  Vinnubáta kröfur | Þilfars  Skemmtibáta  kröfur | Þilfars  Skemmtibáta  kröfur | Þilfars  Skemmtibáta  kröfur | Þilfars/opinn  Skemmtibáta  kröfur | Þilfars/opnir  Skemmtibáta  kröfur | Þilfars/opnir  Skemmtibáta  kröfur | Þilfars/opnir  Skemmtibáta  kröfur | Þilfars/opnir  Skemmtibáta  kröfur | Þilfars/opnir  Skemmtibáta  kröfur |
| Autt rými á  dekki /  farþegafj. | 1,0 m2 | 1,0 m2 | 0,75 m2 | 0,75 m2 | 0,5 m2 | 0,5 m2 | 0,5 m2 | 0,5 m2 | 0,5 m2 | - |
| Fjöldi  koja | 100%  farþega | 100%  farþega | 40% 1)  farþega | 20%  farþega | 20%  farþega | 40%  farþega | 20% | - | - | - |
| Föst sæti  innandyra | Fyrir  alla | Fyrir  alla | Fyrir  alla | Fyrir  alla | Fyrir  50 % farþega | Fyrir  alla | Fyrir 2)  50% farþega | Fyrir 2)  50% farþega | - | - |
| Föst  sæti | - | – | - | - | Fyrir  alla | - | Fyrir  alla | Fyrir  alla | Fyrir  alla | Fyrir  alla |
| Skjól fyrir  veðri | 100%  farþega | 100%  farþega | 100%  farþega | 100%  farþega | 100 %  farþega | 100%  farþega | **100%**  **farþega** | **100%**  **farþega** | 100%  farþega | - |
| Farþegar  íklæðist  flotbúning | - | - | - | - | - | - | - | - | - | Já |
| Handrið | Já | Já | Já | Já | Já | Já | Já | Já | Já | - |
| Salerni | 1 stk. | 1 stk. | 1 stk. | 1 stk. | 1 stk. | 1 stk. | 1 stk. | 1 stk. | - | - |
| Kynding | Já | Já | Já | Já | Já | Já | Já | Já | - | - |
| Loftræsting  vistarvera | Já | Já | Já | Já | Já | Já | - | - | - | - |
| Eldunar-  aðstaða | Já | Já | Já | Já | - | Já | - | - | - | - |
| Fjarlægð að  strandlínu | - | 10  sjómílur | 10  sjómílur | 10  sjómílur | 10  sjómílur | 5  sjómílur | 3  sjómílur | 3  sjómílur | 3  sjómílur | 3  sjómílur |
| Fjarlægð til  hafnar | - | 30  sjómílur | 30  sjómílur | 30  sjómílur | 30  sjómílur | 15  sjómílur | 6  sjómílur | 6  sjómílur | 6  sjómílur | 6  sjómílur |

1. Í samræmi við hvíldarákvæði [↑](#footnote-ref-1)
2. Max 4 m ölduhæð og 8 vindstig á Beufort [↑](#footnote-ref-2)
3. Max 2 m ölduhæð og 6 vindstig á Beufort [↑](#footnote-ref-3)